Den aalborgensiske klub CrossFit by the Mill byder på højintensiv træning på Nibe Festival.

På Nibe festival mærker de varmen i teltene om morgenen, og en del døjer nok også med tømmermænd op af formiddagen. Men det sætter ikke en stopper for fysiske udfoldelser på Nibe festival. CrossFit by the Mill, som til dagligt er placeret i Aalborg, afholder hver dag to omgange træning under den fire dage lange festival. Det er første gang, at der er en crossfitklub på festivalen. Da det var festival tid i fjor oplevede klubbens ejere, at deres medlemmer måtte tage hjem fra festivalen for at kunne træne hver dag. Det gav dem ideen til at rykke på festivallen i år. Træningen er besøgt af festivalgæster omend ikke alle deltagere er ædru, mens de deltager. - Nogle har været småberusede og nogle har haft tømmermænd, så det har været festligt. Der er nogle, der har haft øl og shots med, men der måtte vi lige spæde til med lidt vand, siger Christine Jensen, der er ejer af CrossFit By The Mill. CrossFit er en sportsgren, der kombinerer øvelser fra gymnastik og vægtløftning og sigter mod konstant varieret og intensiv træning.